**Átsüt a remény**

Könyvismertetés Lóránt Károly: Világvége helyett ˗ Tények a klímaváltozásról és a megvalósítható klímapolitikáról című könyvéről (Századvég Kiadó, 2022, Budapest, 391 oldal)

Lóránt Károly megállapításait már évtizedekkel ezelőtt eligazító erejűnek találtam. Először a hetvenes évek közepétől halmozódó magyar államadósságról tette közzé felismeréseit, később a rendszerváltozás veszteségeiről és az uniós csatlakozás pénzügyi kihatásairól is írt. Majs a környezet és a gazdaság összefüggéseit vette szemügyre. Ő egy más úton jutott el a magamfajta föld- és környezettudományi kutatókéhoz teljesen hasonló következtetésekre. 2021-ben, az Európa jövője vita keretében az Energiapolitika 2000 Társulat munkacsoportjában közösen fogalmaztuk meg, mi a Társulat problémája az EU klíma- és energiapolitikájával. Az, hogy az energiapolitikát alárendelték annak a szűklátókörű klímapolitikának, ami az energiafelhasználás környezeti hatását kizárólag szén-dioxid-kibocsátásban méri, és ami épp a CO2-kibocsátást teszi felelőssé az éghajlatváltozásért. Az uniós vita klímapolitika tudományos alapjáról kerek-perec kijelentettük, hogy *„a jelenlegi éghajlatváltozás nem példátlan.”* Ebből pedig egyenesen következik, hogy a ma végbemenő éghajlatváltozásnak sem lehetünk biztosak az okában. Következésképpen tehát *„nem lenne szabad a hatalmas ˗ az ember által megállíthatatlan ˗ természeti erők sokszínű és örökös éghajlat-változtató hatásának mai megnyilvánulásait egyetlen tényezőnek (az antropogén szén-dioxid-kibocsátásnak) tulajdonítani.”* Én e klímadiagnózis egyértelműsítéséért küzdök a tudomány és a közélet terén, míg az Energiapolitika 2000 Társulat egésze számára inkább az energetikai diagnózis az érdekes. Lóránt Károly pedig nem csak mérnök, hanem közgazdász is. Úgyhogy saját számításai alapján is egészen biztos abban, hogy *„sem a 2050-re kitűzött zéró globális szén-dioxid kibocsátás, sem a 2030-ra kitűzött 55 százalékos csökkentés nem valósítható meg”.* A *„Világvége helyett. Tények a klímaváltozásról és a megvalósítható klímapolitikáról”* című kötetnek ez a vezérgondolata. Azt mutatja ki – többekkel egyezően – hogy akármit gondolunk a klímaváltozás okairól, a dekarbonizáció zsákutcáját mindenképpen el kell kerülni. A könyv pontról-pontra végigvezet Lóránt Károly mérnök-közgazdászi gondolatmenetén és érvrendszerén.

A könyvet jó érzés kézbe venni. A hátsó borítón elhelyezett ismertető tömör és tartalmas. A kötet a szerző és az ajánló előszavából, bevezetőből, 11 fejezetből (1. Éghajlatváltozások az egyes földtörténeti korokban, 2. Klímaelméletek, 3. A klímapolitika kialakulása, 4. Az IPCC jelentések, 5. Az EU klímapolitikája, 6. Klímavita: ki mit mond és miért?, 7. Klímapolitika a gyakorlatban és az első tapasztalatok, 8. A klímasemlegesség feltételei, 9. Elérhetők-e a globális klímapolitikai célok?, 10. A klímaváltozáshoz való alkalmazkodás, 11. Energiarendszerek), összefoglalóból, hazánk számára szóló záró következtetésekből, valamint függelékekből és irodalomjegyzékből áll.

Könnyű a kötetben eligazodni, mert a szerző betekintést, sőt áttekintést ad az előszóban, a bevezetőben, a 11 fejezet tartalmáról minden egyes fejezet elején. A kötet végi összefoglalót kiegészítő záró gondolatsor kifejezetten Magyarországra vonatkozik.

Az 1. fejezetben a földtörténeti korok általa ismert éghajlatváltozásainak részletes ismertetését találjuk. Elegendő betekintést ad ahhoz az olvasónak, hogy meggyőződjön róla: a kőbe vésett földtörténet szerint is minden változik (panta rhei). Senki nem ismer olyan tudományos tényt, miszerint a természet beszüntette volna hullámzó, turbulens működését.

A második fejezetben négy tudományos „klímaelméletről” olvashatunk. Egy elmélet, egy hipotézis akkor és csak akkor tudományos, ha a kutatóknak megengedik, hogy szabadon nekirugaszkodhassanak megcáfolni. Nos, a CO2-hipotézist nem szabad cáfolni. A Gaia pedig annyira megfoghatatlan, hogy szigorú értelemben nem tekinthető tudományosnak. A Miskolczi-hipotézist komolyan kell venni. Ami azt jelenti, hogy érdemes rajta vitatkozni, és feltétlenül tesztelni kell modern adatokon is. Egyedül a negyedik – a Milankovics-Bacsák hipotézis – nyert meggyőző bizonyítást, úgyhogy ez minden kétséget kizáróan „elmélet”. E négyen kívül azonban ezernyi olyan mechanizmus létezik, amiről a könyv nem ejt szót. Nem csoda, hiszen a kutatók is csak ámulnak a természet gazdagságán.

A klímapolitika kialakulását (3. fejezet) Lóránt Károly is a 70-es évek elejére teszi. . Lóránt Károly észreveteti az olvasóval, hogy a széndioxidról még szó se volt. Az európai környezetpolitikát 1972 októberétől eredezteti, amikor is a stockholmi környezeti világkonferencia nyomán az állam- és kormányfők felszólították az Európai Bizottságot, hogy dolgozzon ki cselekvési programot.

Az IPCC (Kormányközi Éghajlatváltozási Testület) jelentéseiről szóló 4. fejezetben csak az első öt jelentést ismerteti. A hatodik jelentés (IPCC AR6) első része ugyanis csak a kézirat leadása után, egy évvel ezelőtt jelent meg. Mégis kikövetkeztethető a könyvből, hogy mi lesz az IPCC AR6 üzenete: immár tökéletes bizonyossággal fogja hirdetni azt, hogy a jelenlegi klímaváltozás példátlan (nem az), és hogy azt az ember okozta (aminek könnyen elképzelhető az ellenkezője is). Az Európai Unió klímapolitikai szerepéről Lóránt Károly azt emeli ki, hogy Európa mindig is mintarégió kívánt lenni. Az ígéretek szerint ez lesz például az első klímasemleges kontinens. De az EU a klímapolitikában nem kezdeményező, hanem inkább végrehajtó. Mondható kísérleti terepnek, de szerintem azt sem zárható ki, hogy az EU jelenlegi vezetői az ENSZ és a WEF pogányoltárán Európát „önkéntes” áldozati szerepre kényszerítik.

Az 5. fejezetben tárgyalt EU-klímapolitika egyik meghatározó mérföldköve tényleg a 2006-os ún. Stern-jelentés volt. E rész első elolvasásakor helyenként már-már attól tartottam, hogy az agyonreklámozott következtetések valamennyire a szerzőt is megfertőzték. De nem. Mindössze arról van szó, hogy egy másik, de agyonhallgatott közgazdász, William Nordhaus közgazdaságtudományi Nobel-díjas (aki idejekorán kimutatta, hogy a Stern-jelentés irreális), kifelejtődött. De azóta van már Európai Green Deal („Zöld Megáélapodás”), sőt létezik a Green Deal betartására létrehozott európai klímatörvény is. A klímatörvény keretében – amint e kötetből is megtudható ˗ általában minősített többséggel dönthetnek; csak egyes esetekben (például a tagországok energiaszerkezetét illető kérdésekben) van egyhangú döntésre szükség.

A 6. fejezetben Lóránt Károly összefoglalja a klímavita legfőbb állításait. A könyv 164-166. oldalon leközli a 2019-ben megalakult Klímaintelligencia-csoport, a CLINTEL klíma-világnyilatkozatát (akkori nevén az ún. Európai Klímanyilatkozatot). Ezt igazán széles nemzetközi gondolkodás szülte. Megfogalmazásában a lehető legszélesebb egyetértésre törekszik. Pontjai: 1. Természetes és emberi tényezők is okoznak melegedést; 2. A felmelegedés lassúbb az előre jelzettnél; 3. A klímapolitika téves modellekből indul ki; 4. A CO2 a növények tápanyaga, minden földi élet alapja; 5. A globális felmelegedés nincs hatással a természeti katasztrófákra; 5. A politikának figyelembe kell vennie a tudomány és a gazdaság realitásait. Címe pedig igazán lényeglátó: Nincs klímavészhelyzet! Egy normális hőmérőn a globális hőmérsékletemelkedés alig látszik. Ínyenceknek néhány kiemelkedő kutató elgondolkodtató egyéni meglátásainak, valamint 90 olasz kutató szó szerint leközölt klímanyilatkozatának elolvasása is ajánlható.

A könyv 7. fejezete bemutatja az európai, ezen belül a német energiapolitika ideológiai irányultságát.

A 8. fejezet címe (A klímasemlegesség elérése az Európai Unióban) a mainstream nézetek által túlzottan befolyásolt olvasóközönségnek szól. Jobban kellene azonban ügyelni arra, hogy az olvasók a klímasemlegességet ne a CO2-semlegesség szinonimájaként értelmezzék. (Szerintem mindkét fogalom értelmetlen; ezen kívül nem sok közük van egymáshoz.) Valójában arról van szó e fejezetben, hogy CO2-kibocsátás nélkül fenntartható-e az energiaellátás. Lóránt Károly válasza az, hogy igen, fenntartható, de csak atomerőművek révén. A megújulók (a szél- és a napenergia) erőltetése a Föld fokozott és indokolatlan kifosztását jelenti. E parazita energiafajták elburjánzása kezdte megemelni az energiaárakat, már évekkel ezelőtt.

A globális szintű klímasemlegességre (9. fejezet) is az európaihoz hasonló eredmény adódik. Európa egyébként a világban már alig számít valamit. Mondhatnánk, hogy a kutya (az EU) ugat, a karaván halad.

A 10. fejezet ˗ abból kiindulva, hogy a CO2-kibocsátáscsökkentésnek, azaz a mitigációnak a világban semmi esélye nincs, sőt inkább az várható, hogy a CO2-kibocsátás a jelenlegi szint duplájára fog emelkedni – az ún. adaptáció, azaz az alkalmazkodás lehetőségeit járja körbe. (Nem mindegy persze, hogy a klímaváltozás (amihez alkalmazkodni amúgy is elkerülhetetlen), minek a következménye.) A Bill Gates nevéről elhíresült tanulmány részletes (mintegy 8 oldalas) ismertetése picit mintha összemosódna Lóránt Károly nézeteivel. A fejezet záró része szerencsére letisztult. E zárórésszel egyetértek, de nem Bill Gates-ék ENSZ klímacsúcs elé időzített álobjektív félelemkeltésével. Az ökológiai lábnyomról a szerző is kinyomozta, hogy van ugyan hat különféle mutatója, de az ökológiai lábnyom felét az ún. szénlábnyom teszi ki, sőt azt is, hogy az Európai Unió kizárólag a szénlábnyomot erőlteti. Vagyis, hogy mekkora erdőterülettel lehet kompenzálni a CO2-kibocsátást.

A 11. fejezetben a világ energiarendszeréről olvashatunk terjedelmes áttekintést. A szerző adatai szerint a fosszilis energiaforrások a világ energiaellátásának 84,7 százalékát alkotják. Én a British Petrol-nál 2021-re hibahatáron belüli értéket: 83%-ot találtam. Tehát nem igaz az a médiasugalmazás, hogy a fosszilis energiaforrások aránya az utóbbi években 80 % alá csökkent volna, és az sem, hogy a tendencia jelentősen csökkenő irányú lenne.

Az Összefoglalóban szinte szóról-szóra megfogalmazódik az Energiapolitika 2000 Társulat már idézett, tavalyi közleménye. Eszerint (1) nem tudni, hogy a klímaváltozást a CO2-kibocsátás okozza-e, viszont (2) mérnöki számítások egyértelműen azt mutatják, hogy a CO2-emisszió megcélzott csökkentését szél- és naperőművekkel lehetetlen elérni. Ha valóban csökkenteni akarjuk a CO2-kibocsátást, annak egyetlen reális megoldása van, amit úgy hívnak, hogy atomenergia.

A záró gondolatokban Lóránt Károly két forgatókönyvet tárgyal. Azt, hogy mit kell tennie Magyarországnak, ha a Föld klímája nem antropogén hatásokra változik meg, és mit kell tennie akkor, ha a hőmérséklet-emelkedést mégis jelentős vagy döntő módon befolyásolja a szén-dioxid-kibocsátás. Lóránt Károly az első eshetőségre adott több oldalas válaszában a vízgazdálkodásra koncentrál. Ezzel, mint egyik fókuszponttal messzemenően egyet lehet érteni. Viszont, ha a CO2-bűnvádtól megszabadulunk, végre saját lehetőségeinkhez és korlátainkhoz igazodva reálisan foglalkozhatnánk a víz mellett minden egyéb kérdéssel is: az energiaellátástól kezdve a termőfölden át a konkrét környezeti problémákig. Ne feledjük, hogy mértéktartónak és takarékosnak kell maradnunk. A második forgatókönyv megvalósulása esetében természetesen el kell fogadni a CO2-kibocsátás-mérséklést. Amit Lóránt Károly javasol erre az esetre, az valójában kármentés, hiszen az EU klímapolitikája teljességgel megvalósíthatatlan. Csak akkor valósítható meg maradéktalanul, ha visszasüllyedünk a középkori életszínvonalra. Minden erőnkkel munkálkodnunk kell tehát az önfelszámolásra törekvő politika következményeinek elhárításán.

A függelékek a szerző által fontosnak tartott technikai részleteket tartalmazzák. A 26 oldalnyi irodalomjegyzék fejezetenkénti csoportosításban tekinti át a felhasznált munkákat.

A könyv formailag nem hibátlan. A kitevőkről például a 201. oldalon a szerkesztő teljesen megfeledkezett. (És az általam írt bevezetőből is szóvá teszek egy elírást: W/m2 mértékegységből számomra rejtélyes módon W/cm2 lett…) Efféle elírásokat és egyéb hiányosságokat a szemléletformálónak szánt könyvek szerzői és kiadói nem engedhetnek meg maguknak. Összességében az a véleményem, hogy Lóránt Károly könyvét ˗ a kisebb tévedések és elírások kijavítását, néhány szükséges kiegészítést (de legalább egy hibajegyzék-készítést) követően ˗ kötelező olvasmánnyá kellene tenni. Az egyik ilyen kiegészítés javaslatom szerint a klímaváltozás kedvezőtlen és kedvező következményeinek objektív kifejtése lenne. Kizárt ugyanis, hogy bármilyen irányú változás eleve csak kedvezőtlen legyen.

A zárógondolat olyan aktuális, hogy megéri visszatérni rá. Lóránt Károly csak két forgatókönyvet tárgyal, de mi van, ha léteznek még egyéb szcenáriók is? A szerző jóhiszeműen azt feltételezi, hogy a klímapolitika ésszerű. Halkan megkérdezem, mi van akkor, ha nem az? Ebben az esetben mindjárt adódik két további szcenárió is. Az első kettőről már volt szó. A harmadik szcenárió arra a feltételezett esetre vonatkozik, hogy tényleg klímavészhelyzet van, és ez a CO2-kibocsátás visszafogásával mérsékelhető lenne, azonban a klímapolitika visszafogás érdekében semmit sem tesz. Ez a klímapolitika: természetpusztító. Létezik azonban egy negyedik lehetőség is, ami mintha nem is szcenárió, hanem maga a valóság lenne. Ebben az esetben a CO2 bizonyítottan nem okolható a klímaváltozásért, ám a klímapolitika mégis ehhez ragaszkodik, követve a globális elit, a világszervezetek és a nagyvállalatok közmegegyezését. Nem számít, hogy e közgazdasági képzet messze elszakadt a fizikai valóságtól. Könnyen elképzelhető, a globális agytröszt azzal,is tisztában van, hogy amit hasznos idiótáik papagájként rikoltoznak, abból egy szó sem igaz. Sokkal inkább az lehet a célfüggvényük, hogy visszafordíthatatlanná tegyék a legalább három évtizede, de inkább fél évszázada elindított folyamatokat, és megvalósítsák a globális kormányzást. Ez ˗ úgy, ahogy van – emberellenes. E megközelítésben a klímapolitika nem más, mint egy sötét, ám nagyon hatékony eszköz. E lehetőségről a könyvben Lóránt Károly nem ejt szót, de nem zárja ki, hiszen a könyvbemutató napján megjelent Magyar Nemzet-véleménycikkében ő maga is „klímaizmus”-ról ír.

Kötelességünk figyelembe venni az összes lehetőséget, és felkészülni a lehető legrosszabbra is. A mi célfüggvényünk nem lehet más, mint megállítani a gonoszt. Lóránt Károly könyve – közvetve – az erőgyűjtéshez szükséges felismerésben segít az olvasónak.

A kötet címoldalán átsüt a Nap, átsüt a remény.

Sopron, 2022. szeptember 12.

Szarka László Csaba